એ પહેલાં પ્રાર્થના. કેટલાક અસ્પષ્ટ શ્લોકો….. પિનાકીનનું ધ્યાન મંચ પર સ્થિર ન હતું. એ સત્સંગ હૉલની બહાર ઝળુંબેલા આકાશના રાખોડી રંગને અને આશ્રમના મુખ્ય દરવાજા સુધી લંબાતી સડકને અને આશ્રમને ફરતી થૉરની વાડને જોઈ રહ્યા હતા. પિનાકીનની નજર સત્સંગ હૉલમાં પાછી ફરી. જોયું, સ્વામીજીએ બોલવું શરૂ કર્યું હતું. શુભાંગી ઉમાબહેનની બાજુમાં બેસીને રસપૂર્વક સ્વામીજીનું વ્યાખ્યાન સાંભળી રહી હતી. આજે શુભાંગી ખરેખર સરસ લાગી રહી હતી. પહેલીવાર જોઈ હતી ત્યારે લાગતી હતી તેવી…..